Resensie: Huwelik-jeuk in klug resep vir lekker lag | Netwerk24
Resensie: Huwelik-jeuk in klug resep vir lekker lag
01 April 2018 05:01
Cobus Venter en Edrien Erasmus in 'n toneel uit die klug My vrou se man se mannetjie. Foto: Verskaf
Nog 'n klug van Lefra Produksies het vanjaar sy debuut by die KKNK gemaak: My vrou se man se mannetjie.
Isak (Cobus Venter) en Linda (Edrien Erasmus) se huwelik is op 'n 17 jaar-jeuk. Linda voel dat sy meer uit die lewe wil hê, veral meer opwinding. Isak aan die anderkant is heel gelukkig met sy saai lewe – hy het 'n suksesvolle kunsblommebesigheid en sy hele bestaan word deur die onderneming oorgeneem. Linda voel egter dis tyd om te skei en arme Isak is in die donkerste dieptes.
Voeg egter daarby 'n seniele oupa Arnoldus (vertolk deur Paul Lückhoff), inmengerige bure, Herman (Johan Joubert) en Bettie (Tessa Denton), en 'n sestienjarige, jeukerige seun, Chris (Rowlen von Gericke), en jy het 'n resep vir chaotiese lekker lag.
Frans Swart, regisseur, sê dat dit elke jaar nogal 'n uitdaging is om op die vorige jaar se klug te verbeter.
"Ek dink egter vanjaar s'n, My vrou se man se mannetjie, is skreeusnaaks en splinternuut. Dit het 'n lekker storielyn en ek glo dat heelwat paartjies hulself met die situasies sal kan vereenselwig. So kan jy ook in die proses vir jouself lag."
Paul Lückhoff is veral bekend vir sy rol as oom Wimpie in die sepie Binnelanders.
Op die verhoog word hy veral onthou as Saul in Dalene Matthee se Kringe in 'n bos, en het die rol op die verhoog vir bykans nege jaar vertolk. Paul vertolk tans ook die rol van Elias van Rooyen in Lefra se verhoogweergawe van Fiela se kind.
Hy wou as kind nooit akteur word nie, maar nadat hy aan 'n beroepsbegeleier tydens sy diensplig genoem het dat hy graag wil "stront praat oor die radio", het dié hom aangeraai om drama te gaan studeer.
Sedertdien was hy in meer verhoogstukke as wat hy kan tel, ook in kinder- en jeugteater.
My vrou se man se mannetjie. Debuut klug. SANW-ouditorium. Sondag om 10:00, Maandag om 15:00, 3 April om 20:00 en 4 April om 17:00.